ডাই তান

সম্রাট **ডাই তান** ( অর্থ: "সংস্কার"; ১৯ সেপ্টেম্বর ১৯০০ - ২৬ ডিসেম্বর ১৯৪৫), জন্মগত নাম **নুয়েন ফুক ভিন সান**, ছিলেন ভিয়েতনামের নুয়েন রাজবংশের একাদশ সম্রাট। তিনি ১৯০৭ থেকে ১৯১৬ সাল পর্যন্ত দীর্ঘ নয় বছর রাজত্ব করেন।

## প্রারম্ভিক শৈশব
ডাই তান (তৎকালীন রাজপুত্র নুয়েন ফুক ভিন সান) ছিলেন সম্রাট থান থাই এর পুত্র। ফরাসি শাসনের বিরোধিতা এবং কিছু খামখেয়ালী আচরণের কারণে (যা অনেকের মতে ছিল ফরাসিদের নজর এড়ানোর একটি কৌশল) সম্রাট থান থাইকে ১৯০৭ সালে উন্মাদ ঘোষণা করে ভুং তাউতে নির্বাসিত করা হয়। ফরাসি কর্তৃপক্ষ তখন তার সাত বছর বয়সী পুত্র নুয়েন ফুক ভিন সানকে সিংহাসনে বসানোর সিদ্ধান্ত নেয়। ফরাসিদের ধারণা ছিল যে এত কম বয়সী একজনকে সহজেই প্রভাবিত ও নিয়ন্ত্রণ করা যাবে এবং তাকে ফরাসি পন্থি হিসেবে গড়ে তোলা সম্ভব হবে।


File:Young prince.jpg|তরুণ রাজপুত্র ভিন সান (ডানে)।


## শাসনকাল (১৯০৭–১৯১৬)
রাজপুত্রকে নিজেদের অনুগত করার ফরাসি প্রচেষ্টা শেষ পর্যন্ত ব্যর্থ হয়। নুয়েন ফুক ভিন সান 'ডাই তান' নাম নিয়ে সিংহাসনে আরোহণ করেন, যার অর্থ "সংস্কারের বন্ধু"।   কিন্তু সময়ের সাথে সাথে তিনি এই নামের সার্থকতা প্রমাণ করতে শুরু করেন। বড় হওয়ার সাথে সাথে তিনি লক্ষ্য করেন যে তাকে সম্রাট হিসেবে সম্মান দেখানো হলেও মূলত সমস্ত ক্ষমতা ছিল ফরাসি ঔপনিবেশিক শাসকদের হাতে। কৈশোরে পদার্পণ করার পর সম্রাট ডাই তান ফরাসি বিরোধী উচ্চপদস্থ রাজ কর্মকর্তা (ম্যান্দারিন) ত্রান কাও ভানের সংস্পর্শে আসেন। সম্রাট ডাই তান ত্রান কাও ভান এবং অন্যদের সাথে মিলে ফরাসি শাসন উৎখাত করার জন্য একটি গোপন বিদ্রোহের পরিকল্পনা শুরু করেন।


File:Vua Duy Tan nho.jpg|কৈশোরে পদার্পণকারী সম্রাট।
File:DuyTAN.jpg|নভেম্বর ১৯১২ সালে কান চান দিয়ান প্রাসাদে সম্রাট ডাই তান।
File:Young Duy Tan.jpg|১৯০৭ সালে ৭ বছর বয়সে সম্রাট।
File:DuyTan.jpg|১৯১২ সালে সম্রাট ডাই তান কর্তৃক ফরাসি কূটনীতিকদের অভ্যর্থনা অনুষ্ঠান। স্থান: থাই হোয়া দিয়ান রাজপ্রাসাদ।


১৯১৬ সালে, যখন ফ্রান্স প্রথম বিশ্বযুদ্ধে ব্যস্ত ছিল, তখন সম্রাট ডাই তানকে ত্রান কাও ভানের সহায়তায় গোপনে রাজপ্রাসাদ থেকে বের করে নেওয়া হয় যাতে তিনি ফরাসিদের বিরুদ্ধে গণবিদ্রোহের ডাক দিতে পারেন। তবে এই গোপন পরিকল্পনা ফাঁস হয়ে যায় এবং ফ্রান্স দ্রুত সেখানে সেনা পাঠায়। মাত্র কয়েক দিনের মাথায় তারা বিশ্বাসঘাতকতার শিকার হন এবং ফরাসি কর্তৃপক্ষের হাতে ধরা পড়েন। তার অল্প বয়সের কথা বিবেচনা করে এবং পরিস্থিতি শান্ত রাখতে ফরাসিরা সম্রাট ডাই তানকে মৃত্যুদণ্ড না দিয়ে সিংহাসনচ্যুত করে নির্বাসনে পাঠিয়ে দেয়। তবে ত্রান কাও ভানসহ অন্যান্য বিপ্লবীদের শিরশ্ছেদ করা হয়।

## নির্বাসিত জীবন

সিংহাসনচ্যুত সম্রাটকে তার পিতা থান থাই এর সাথে ভারত মহাসাগরের রেউনিওঁ দ্বীপে নির্বাসিত করা হয়। নির্বাসনে থাকাকালীনও রাজপুত্র ভিন সান ভিয়েতনামের জাতীয় মুক্তির স্বপক্ষে তার সমর্থন অব্যাহত রাখেন।


File:Horse-1024x674.jpg|রেউনিওঁতে নির্বাসিত সম্রাট ডাই তান একটি রেসের ঘোড়ার সাথে।
File:1417233416-670x1024.jpg|রেউনিওঁর সেন্ট ডেনিসে নিজের বাড়ির সামনে প্রাক্তন সম্রাট।
File:AWrVq0WR.jpg|রেউনিওঁ দ্বীপে প্রাক্তন সম্রাট।
File:DcW5kqTx.jpg|নির্বাসনে থাকা প্রাক্তন সম্রাট।


### দ্বিতীয় বিশ্বযুদ্ধে অংশগ্রহণ ও মৃত্যু
দ্বিতীয় বিশ্বযুদ্ধ চলাকালীন তিনি রেউনিওঁ মুক্ত হওয়ার আগ পর্যন্ত ভিচি শাসনের বিরোধিতা করেন। পরবর্তীতে তিনি 'ফ্রি ফ্রেঞ্চ ফোর্সেস' এ যোগ দেন এবং ফরাসি ডেস্ট্রয়ার 'লিওপার্ডে' একজন রেডিও অফিসার হিসেবে কাজ শুরু করেন। ১৯৪২ সালের ডিসেম্বরে তিনি সেকেন্ড লেফটেন্যান্ট হিসেবে ফ্রি ফ্রেঞ্চ আর্মিতে যোগ দেন এবং তার যোগ্যতার প্রমাণ দিয়ে যথাক্রমে লেফটেন্যান্ট (১৯৪৩), ক্যাপ্টেন (১৯৪৪), মেজর (জুলাই ১৯৪৫) এবং লেফটেন্যান্ট কর্নেল (সেপ্টেম্বর ১৯৪৫) পদে পদোন্নতি পান।

১৯৪৫ সালের শেষদিকে সম্রাট বাও দাই এর পদত্যাগের পর ফ্রান্স পুনরায় ইন্দোচীনের নিয়ন্ত্রণ নিতে চায় এবং কমিউনিস্ট 'ভিয়েত মিনের' বিকল্প রাজনৈতিক শক্তির সন্ধান করতে থাকে। ফরাসি নেতা শার্ল দ্য গোল রাজপুত্র ভিন সানের দেশপ্রেম ও জনপ্রিয়তার কথা মাথায় রেখে তাকে পুনরায় সম্রাট হিসেবে ভিয়েতনামে ফিরিয়ে আনার বিষয়ে আলোচনা করেন।  তবে ১৯৪৫ সালে ভিয়েতনামে ফেরার পথে মধ্য আফ্রিকায় এক বিমান দুর্ঘটনায় তিনি মৃত্যুবরণ করেন। তার এই আকস্মিক প্রয়াণের সাথে সাথে হো চি মিনের প্রতিপক্ষ হিসেবে এক দেশপ্রেমিক নেতার প্রত্যাবর্তনের সকল আশাও শেষ হয়ে যায়। তার যুদ্ধকালীন বীরত্বের জন্য ফরাসি সরকার তাকে মরণোত্তর 'গ্র্যান্ড ক্রস অফ দ্য লেজিয়ন অফ অনার' এবং 'অফিসার'স মেদাই দে লা রেসিস্ট্যান্স' প্রদান করে।

## ভিয়েতনামে পুনঃসমাহিতকরণ
১৯৮৭ সালে তার পুত্র রাজপুত্র বাও ভাং এবং ভিয়েতনামের রাজপরিবারের সদস্যরা তার দেহাবশেষ আফ্রিকা থেকে ভিয়েতনামে নিয়ে আসেন। একটি ঐতিহ্যবাহী অনুষ্ঠানের মাধ্যমে তাকে তার দাদা সম্রাট জুক দুকের সমাধিসৌধে সমাহিত করা হয়।  ২০০১ সালে রাজপুত্র বাও ভাং তার পিতার জীবনের ওপর ভিত্তি করে 'ডাই তান, এম্পেরার অফ অন্নম ১৯০০-১৯৪৫' শীর্ষক একটি গ্রন্থ রচনা করেন।  ভিয়েতনামের প্রায় প্রতিটি শহরে তার নামানুসারে প্রধান সড়কের নামকরণ করা হয়েছে। 

## পরিবার

*১ম স্ত্রী: মাই থি ভাং (১৮৯৯–১৯৮০)
*২য় স্ত্রী: মেরি অ্যান ভিয়ালে (জন্ম: ১৮৯০)
** আরমান্ড ভিয়ালে (জন্ম: ১৯১৯)
*৩য় স্ত্রী: ফারমান্ড এন্তিয়ের (জন্ম: ১৯১৩)
** থেরেসে (১৯২৮–১৯২৮)
** রিতা সুজি জর্জেট ভিন সান (১৯২৯–২০২০)
** সোলাঞ্জ (১৯৩০–১৯৩০)
** গাই জর্জেস ভিন সান (জন্ম: ১৯৩৩)
** ইভেস ক্লদ ভিন সান (১৯৩৪–২০১৬)
** জোসেফ রজার ভিন সান (জন্ম: ১৯৩৮)
** গিনেট (১৯৪০–১৯৪০)
*৪র্থ স্ত্রী: আর্নেস্টিন ইভেট ম্যালট (জন্ম: ১৯২৪)
** আন্দ্রে ম্যালট ভিন সান (১৯৪৫–২০১১)

## চিত্রশালা

File:Kiệu-Vua-Duy-Tân.jpg|১৯০৭ সালে রাজ্যাভিষেক অনুষ্ঠানে ডাই তান।
File:L'empereur d'Annam Duy-tân en 1912.jpg|১৯১২ সালে কিশোর সম্রাট (মাঝখানে) এবং ফরাসি ঔপনিবেশিক কর্মকর্তারা।
File:Duy Tan emperor.jpg|১৯১৬ সালে ১৬ বছর বয়সে সম্রাট।
file:Dong-duong-3-1514-1598022907-4273-1598079279.jpg|ডাই তান আমলের রাজপ্রাসাদে রাজকীয় প্রহরী।
File:Duytan cabinet.jpg|সম্রাট ডাই তানের মন্ত্রিসভা। (বাম থেকে ডানে): আইন মন্ত্রী (তন থাত হান), প্রশাসন মন্ত্রী (নুয়েন হু বাই), ধর্মীয় আচার মন্ত্রী (হুয়িন কোন), রাজপুত্র নুয়েন ফুক মিয়ান লিক, গণপূর্ত মন্ত্রী (লে ত্রিন), শিক্ষা মন্ত্রী (কাও জুয়ান জুক)।


## তথ্যসূত্র

বিষয়শ্রেণী:১৯০০-এ জন্ম
বিষয়শ্রেণী:১৯৪৫-এ মৃত্যু
বিষয়শ্রেণী:এশিয়ার শিশু সম্রাট
বিষয়শ্রেণী:নুয়েন রাজবংশের সম্রাট
বিষয়শ্রেণী:দ্বিতীয় বিশ্বযুদ্ধে ফ্রি ফ্রেঞ্চ সামরিক ব্যক্তিত্ব
বিষয়শ্রেণী:ফরাসি সামরিক বাহিনীর কর্মকর্তা
বিষয়শ্রেণী:শৈশবে সিংহাসনচ্যুত সম্রাট
বিষয়শ্রেণী:১৯৪৫-এ বিমান দুর্ঘটনায় নিহত ব্যক্তি
বিষয়শ্রেণী:ভিয়েতনামী নির্বাসিত ব্যক্তিত্ব
বিষয়শ্রেণী:বিংশ শতাব্দীর বৌদ্ধ ধর্মাবলম্বী
বিষয়শ্রেণী:ভিয়েতনামী বৌদ্ধ
বিষয়শ্রেণী:ভিয়েতনামী সম্রাট
বিষয়শ্রেণী:বৌদ্ধ সম্রাট
বিষয়শ্রেণী:ভিয়েতনামী জাতীয়তাবাদী
বিষয়শ্রেণী:দ্বিতীয় বিশ্বযুদ্ধে ভিয়েতনামী ব্যক্তিত্ব
বিষয়শ্রেণী:ভিয়েতনামী বিপ্লবী
বিষয়শ্রেণী:মধ্য আফ্রিকান প্রজাতন্ত্রে বিমান দুর্ঘটনায় নিহত ব্যক্তি
বিষয়শ্রেণী:বৌদ্ধ রাজশাসক
বিষয়শ্রেণী:এশিয়ার শিশু রাজশাসক
বিষয়শ্রেণী:ভিয়েতনামি জাতীয়তাবাদী